Dlamini hoef nie op te dok oor Sassa-debakelBathabile Dlamini. Foto: GCIS/Flickr Die konstitusionele hof het Donderdag bevind Bathabile Dlamini, die voormalige minister van maatskaplike ontwikkeling, kan nie persoonlik aanspreeklik gehou word vir regskoste rakende die Sassa-toelaagkrisis nie. Die konstitusionele hof het op 17 Maart 2017 beslis Cash Paymaster Services (CPS) se kontrak met die Suid-Afrikaanse agentskap vir maatskaplike sekerheid (Sassa) moet noodgedwonge met nog 12 maande verleng word om te verhoed dat die betaling van maatskaplike toelaes onderbreek word. Dít nadat die hof vroeër bevind het die kontrak was onwettig. Maande later het die hof ook beveel dat daar ŉ ondersoek gedoen moet word hoekom Dlamini nie persoonlik vir die debakel aanspreeklik gehou moet word nie. Dít nadat sy beskuldig is dat haar inmenging in die administrasie van die agentskap daartoe gelei het dat die uitbetaling van toelaes nie betyds vanaf CPS na die Suid-Afrikaanse Poskantoor (Sapo) oorgedra is nie. Dlamini het ontken dat sy verantwoordelik is vir die krisis waarin Sassa hom bevind en het gesê geen enkele persoon kan vir die probleme by die agentskap verantwoordelik gehou word nie. Die konstitusionele hof het Donderdag beslis Sassa en Pearl Bhengu, die voormalige waarnemende uitvoerende hoof, moet in hul amptelike hoedanigheid pa staan vir die regskoste. Die hof het beslis daar is nie bewys dat Dlamini in kwader trou opgetree het of skuldig is aan growwe nalatigheid wat ŉ rede sal wees om haar persoonlik aanspreeklik te hou nie. Die hof het ook beslis dat Bhengu nie in haar persoonlike hoedanigheid vir die koste verantwoordelik gehou kan word nie. Vroeëre berigte het daarop gedui dat Dlamini moontlik aanspreeklik gehou kon word vir die regskoste van albei regspanne vir die hofaansoek om Sassa se kontrak met CPS te verleng.